นายกรัฐมนตรี กล่าวย้ำเปิดประเทศ 1 พฤศจิกายนนี้ เพื่อให้เศรษฐกิจเดินหน้า ขอทุกคนร่วมมือปฏิบัติตามมาตรการป้องกันการแพร่ระบาดโรคโควิด 19 อย่างเคร่งครัด
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงความพร้อมการเปิดประเทศในวันที่ 1 พฤศจิกายนนี้ว่า อาจมีหลายประเทศที่จำเป็นต้องประกาศรายชื่อออกไป แต่ไม่ได้หมายความว่าทุกประเทศจะเดินทางเข้ามาได้ทั้งหมด ต้องมีการหารือร่วมกันระหว่างประเทศต้นทางและประเทศปลายทางถึงมาตรการข้อปฏิบัติ ว่าจะสามารถยอมรับได้หรือไม่ ย้ำที่ไทยต้องประกาศเปิดประเทศ เพื่อให้เศรษฐกิจของประเทศดีขึ้น โดยเฉพาะภาคการท่องเที่ยว แต่ต้องปฏิบัติตามมาตรการอย่างเคร่งครัด เพราะหากเปิดประเทศแล้วมีปัญหาก็ต้องปิดอีก แต่ไม่ต้องการปิดทั้งหมด เพราะรู้ว่าทุกคนเดือดร้อน แม้จะมีการเยียวยาแต่ก็ทราบดีว่าไม่เพียงพอ        นายกรัฐมนตรี ยังกล่าวว่า ประเทศไทยไม่เพียงแค่เผชิญกับปัญหาโควิด-19 แต่ยังมีปัญหาความขัดแย้งในภูมิภาค ซึ่งไทยต้องดำรงความเป็นกลางในอาเซียนให้ได้ รวมไปถึงปัญหาโลกร้อน ปัญหาก๊าซเรือนกระจก ซึ่งมีแผนเร่งรัดดำเนินการอยู่แล้ว